C 132/84
BG
Официален вестник на Европейския съюз
24.3.2022 г.
Сряда, 6 октомври 2021 r.
и от държавния секретар на САЩ и би бил подкрепен от редовни контакти с политическите директори; призовава за силно лидерство на ЕС и ефективна координация със САЩ, за да се противодейства на инициативи, насочени към преначертаване на границите, и подобни поднационални инициативи за задълбочаване на етническото разделение и сегрегация, както и на въпроса за китайските инвестиции и финансиране в целия регион и неговото въздействие върху демократичното управление и околната среда; подчертава значението на тясното сътрудничество и координация между ЕС и САЩ за борбата с обсебването на държавата, корупцията, организираната престъпност, чуждестранната намеса и атаките срещу свободата на медиите, както и за популяризирането на принципите на правовата държава, задълбочените реформи, добрите съседски отношения, помирението и целта на евроатлантическата интеграция; подчертава водещата роля на ЕС в процеса за нормализиране на отношенията между Сърбия и Косово;
93. подчертава общия интерес от подкрепа за дългосрочен устойчив мир, стабилност, сигурност, устойчивост, демокрация и зачитане на правата на човека в Южен Кавказ; приветства ангажимента на САЩ в региона, в сътрудничество с ЕС, включително чрез механизми като групата „Минск“ на ОССЕ;
94. призовава ЕС и САЩ да си сътрудничат с цел да преодолеят последователните и нарастващи заплахи пред опазването и защитата на културното наследство, както и контрабандата на културни ценности, по-специално в зони на конфликт; настоятелно призовава за възприемане на стратегия, която включва сериозни кампании за повишаване на обществената осведоменост, всеобщо осъждане на трафика на антики с недоказан произход, създаване на единен кодекс за поведение относно защитата на културните обекти, насърчаване на засилено сътрудничество между различните правоприлагащи агенции, което включва незабавен обмен на информация между националните разузнавателни служби, и засилено сътрудничество между правоприлагащите органи и общностите на изкуството и археологическите общности;
95. отбелязва, че икономическото влияние на Китай, геополитическата му мощ и различните начини на разпростиране на китайската власт, както и военната му сила доведоха системата му на авторитарно управление до конфликт със западните системи на управление, които се основават на либерални демократични ценности; припомня засиленото присъствие на Китай на международната сцена, както и в Европа посредством неговата инициатива „Един пояс, един път“, дейностите му в киберпространството, в Арктическия регион и в Африка; в тази връзка подчертава, че Китай се превърна в системен съперник и конкурент, но той следва също така да бъде важен партньор в справянето с множество глобални проблеми; изразява убеждение, че съвместният трансатлантически поход за общуване с Китай е най-добрият начин за гарантиране на мирни, устойчиви и взаимно изгодни дългосрочни отношения с Китай; приветства в този контекст неотдавнашното възобновяване на всеобхватния стратегически диалог на високо равнище между ЕС и САЩ относно Китай и счита, че това следва да осигури ключов механизъм за постигане на напредък по нашите интереси и за управление на различията, както и да проучи възможностите за общуване на ЕС и САЩ с Китайската народна република в многостранни рамки относно общите и глобалните предизвикателства, като изменението на климата, рисковете за здравето, зачитането на правата на човека, киберпространството, контрола върху въоръженията, неразпространението на оръжия и нововъзникващите революционни технологии; набляга на необходимостта от силно парламентарно измерение на този диалог; призовава за разработването на широк кръг от инструменти на политиката и за търсенето на трансатлантически полезни взаимодействия за взаимоотношенията с Китай, когато това е възможно; в тази връзка подчертава, че ЕС и САЩ споделят много сериозна загриженост относно системните нарушения на правата на човека в Китай, по-специално по отношение на уйгурската общност; изразява твърдо убеждение, че отношенията с КНР — както двустранните, така и тези в други формати — трябва винаги да включват опазването и утвърждаването на споделени демократични ценности и че във всяка програма на многостранно равнище трябва да се поставя на централно място идеята за пълно съответствие с международното право и защитата на правата на човека;
96. подчертава, че е необходимо да се проучат областите на сближаване и евентуално сътрудничество и по-добра координация и консултации между САЩ и ЕС по отношение на Китай, за да се избегне трансатлантическо напрежение, като това, което последва приемането на тристранната договореност за сигурност между САЩ, Обединеното кралство и Австралия, известна като AUKUS, без консултации със съюзниците от ЕС, по-специално по отношение на защитата на правата на човека и правата на малцинствата, намаляването на напрежението в Южнокитайско и Източнокитайско море, в Хонконг и в Тайванския проток; подчертава значението на Конвенцията на ООН по морско право като правно основание за разрешаването на конфликти; отново заявява подкрепата си за общите инициативи за свързаност; включително в рамките на наскоро обявената стратегия на ЕС за „глобален портал“;
97. приветства постигнатия наскоро напредък по стратегията на ЕС за региона на Индийския и Тихия океан; призовава за бързото ѝ и всеобхватно прилагане, тъй като това е в интерес на ЕС и ще популяризира неговите ценности, и изтъква значението на този геостратегически регион, който е дом на общи трансатлантически демократични приятели и партньори като Япония, Южна Корея, Австралия и Нова Зеландия, както и Тайван, и призовава за засилено партньорство и координация между ЕС и САЩ във връзка с региона на Индийския и Тихия океан; припомня колко е важно да се насърчават стратегическите връзки с членовете на Асоциацията на народите от Югоизточна Азия (АСЕАН), както и с Форума на тихоокеанските острови;